Just Thiele
Just Thiele var en dansk bogtrykker; brorsøn af Just Mathias Thiele.
Just Thiele overtog i 1846 sin fars – Hans Henrik Thieles – bogtrykkeri og gjorde det snart til landets teknisk set mest moderne trykkerivirksomhed inden for bogtryk, litografi og kobbertryk. Firmaets faste opgaver for staten talte bl.a. danske frimærker 1852-1933, dansk-vestindiske indtil 1916 og islandske fra 1873, og for Nationalbanken danske og islandske pengesedler 1860-1918 og dansk-vestindiske pengesedler indtil 1916. Firmaet trykte også populære bøger, fx Folkekalender for Danmark (1852-1876) med bl.a. mange førstetryk af H.C. Andersens eventyr og lærde udgivelser for Videnskabernes Selskab med krævende illustrationstryk, hvilket var Just Thieles særlige speciale.
Indtil 1936 drev familien trykkeriet, der ophørte i 1937.